ÚRAD VLÁDY
SLOVENSKEJ REPUBLIKY
    sekcia vládnej legislatívy

                                                Na rokovanie vlády SR
								       Dňa  13. apríla 2005
								       K materiálu č. 7169/2005
								       K bodu č. 

S T A N O V I S K O

k  návrhu zákona o orgánoch štátnej správy vo veciach drogových prekurzorov a o zmene a doplnení niektorých zákonov

A. Všeobecne
           
Návrh zákona o orgánoch štátnej správy vo veciach drogových prekurzorov a o zmene a doplnení niektorých zákonov  predkladá na rokovanie vlády Slovenskej republiky podpredseda vlády SR a minister hospodárstva SR Pavol Rusko na základe Plánu legislatívnych úloh vlády Slovenskej republiky na rok 2005.
     
Návrh zákona sa opiera o Nariadenie rady (ES) č. 111/2005 z 22. 12. 2004, ktorým sa ustanovujú pravidlá na sledovanie obchodu s drogovými prekurzormi medzi spoločenstvom  a tretími krajinami a o Nariadenie (ES) č. 273/2004 Európskeho parlamentu a rady z 11. februára  2004 o drogových prekurzoroch, ktoré sú priamo aplikovateľné na území Slovenskej republiky v súlade s čl. 7 ods. 2 až 5 Ústavy Slovenskej republiky. Uvedené nariadenia podrobne upravujú systém povoľovania, obchodovania a zaobchádzania s drogovými prekurzormi návykových látok na území Európskeho spoločenstva  ako aj smerom k tretím krajinám.

Predložený návrh zákona nemá za úlohu suplovať uvedené nariadenia, ale upravuje pôsobnosť orgánov štátnej správy Slovenskej republiky, opatrenia na kontrolu, monitorovanie pohybu drogových prekurzorov, pokuty a správne sankcie za porušenie tohto zákona vo veciach chemických látok, ktoré sú zneužiteľné na výrobu návykových látok.

Návrh zákona nebude mať dopad na verejné financie,  na financie obcí a vyšších územných celkov ani na zamestnanosť a životné prostredie. 

Predkladaný materiál je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná.

II

     Legislatívna rada vlády Slovenskej republiky prerokovala predmetný návrh zákona na svojom zasadnutí 5. apríla 2005 a odporučila vláde Slovenskej republiky návrh zákona schváliť po zapracovaní jej pripomienok a odporúčaní a na rokovanie vlády SR predložiť jeho nové znenie.

III

    Sekcia vládnej legislatívy Úradu vlády SR konštatuje, že v novom znení sú zapracované pripomienky legislatívnej rady (45 pripomienok), preto odporúča vláde SR návrh zákona v predloženom znení schváliť. 

Bratislava 11. apríla 2005
Vypracovala: H. Sabolová
	 D. Mochnacká    

	       Štefan G r m a n
	 generálny riaditeľ 	
                                                                	sekcie vládnej legislatívy